
A glicin-klóramin bomláskinetikája lúgos közegben

Kulcsszavak: klóramin; kinetika
Munkánk során erősen lúgos közegben vizsgáltuk a glicin-monoklóramin bomlásának kinetikáját és mechanizmusát.
A spektrofotometriás kísérletek során azt tapasztaltuk, hogy amíg a MCG abszorpciós maximumán monoton csökken az abszorbancia, addig kisebb hullámhosszakon előbb nő majd csökken az abszorbancia. Ez összetett kinetikai jelenségre utal.
A kinetikai görbéket elemezve kisebb hullámhosszakon köztitermék megjelenését figyelhetjük meg. A kinetikai görbék -két konszekutív elsőrendű folyamatot feltételezve- jól illeszthetők két exponenciális függvény összegével. Az illesztéssel kapott sebességi együtthatók az alkalmazott glicin-feleslegtől függetlenek, ám a végső abszorbancia jelentősen függ a reaktánsok koncentrációarányatól. Ez arra utal, hogy a sebességmeghatározó lépések után egy glicinfeleslegtől függő gyors reakció is lejátszódik.
NMR vizsgálatokkal detektáltuk a reakcióban résztvevő anyagfajtákat, valamint a jelek intenzitásának változását is követtük az idő függvényében. Sikerült meghatároznunk az intermedierek és termékek szerkezetét, majd a reakció mechanizmusát is fel tudtuk állítani.
Független kísérletekkel igazoltuk és alátámasztottuk, hogy a folyamat végterméke az N-formilglicin.



